《芳洲寄古诗一首申山中之约次韵奉谢》
宋代·徐瑞

憎欲毋已甚，同尘正自佳。我如张仲蔚，蓬蒿满荒阶。

观化有妙悟，委运增旷怀。鸿飞正冥冥，鸡鸣漫喈喈。

美人芳杜姿，玩世善打乖。曲肱有真乐，俟命且洁斋。

身屈道则尊，不事堑与崖。平生山中约，高致许我侪。

此语二十年，此事行当谐。试看红尘客，踏破几铁鞋。

作者简介：徐瑞（1255～1325），字山玉，号松巢，江西鄱阳人。南宋度宗咸淳间应进士举，不第。祖父云岩、叔祖东绿皆善诗，叔父洁山居士，弟可玉、宗玉，从弟楚玉、兰玉皆有文才，次第任散官。所著则《松巢漫稿》，卒年七十一。吴存挽之曰：“善人已矣，空留千百年番水之名；后世知之，当在数十卷松巢之稿！”其见重于当时如此。后许竹南《有怀》诗云：“江北江南老弟昆，三生文会几评论。蚤知倾盖头俱白，悔不连床话共温。洲没草枯芳士歇，巢倾鹤去故枝存。至今惟有湾头月，照我溪南水竹村。”